SL Uradni list Evropske unije L 54/4

IZVEDBENA UREDBA KOMISIJE (EU) 2018/276

z dne 23. februarja 2018

o spremembi Izvedbene uredbe (EU) št. 215/2014, kar zadeva spremembe določitve mejnikov in ciljnih vrednosti za kazalnike učinka v okviru uspešnosti za evropske strukturne in investicijske sklade

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (1) in zlasti petega pododstavka člena 22(7) Uredbe,

ob upoštevanju naslednjega:

(1) Člen 5(3) Izvedbene uredbe Komisije (EU) št. 215/2014 (2) določa zahteve za določitev mejnikov in ciljnih vrednosti za kazalnike učinka v okviru uspešnosti za različne evropske strukturne in investicijske sklade (v nadaljnjem besedilu: skladi ESI).

(2) Iz zahtev v členu 5(3) Izvedbene uredbe (EU) št. 215/2014 izhaja, da bi morali organi upravljanja Evropskega sklada za regionalni razvoj, Kohezijskega sklada in v izbranih primerih Evropskega kmetijskega sklada za razvoj podeželja poročati le o učinkih v zvezi z mejniki in ciljnimi vrednostmi v okviru uspešnosti, če so bili ti doseženi z operacijami, pri katerih so bili vsi ukrepi, ki so privedli do učinkov, izvedeni v celoti.

(3) Da bi se poenostavili postopki poročanja, izboljšala pravna varnost in zagotovilo, da se lahko znotraj okvira uspešnosti doseženi mejnik ali ciljna vrednost za kazalnike učinka oceni na podlagi podatkov, ki najtočneje odražajo napredek pri izvajanju, bi bilo treba člen 5(3) Izvedbene uredbe (EU) št. 215/2014 spremeniti, da se uskladijo zahteve za vse sklade ESI.

(4) Po povečanju sredstev za pobudo za zaposlovanje mladih in njenem podaljšanju do konca programskega obdobja bi bilo treba člen 7(4) Izvedbene uredbe (EU) št. 215/2014 spremeniti, da se določi, kako bi bilo doseganje ciljnih vrednosti treba oceniti.

(5) Da bi se omogočila takojšnja uporaba predvidenih ukrepov, bi morala ta uredba začeti veljati dan po objavi v Uradnem listu Evropske unije.

(6) Ukrepi, določeni v tej uredbi, so v skladu z mnenjem Odbora za usklajevanje evropskih strukturnih in investicijskih skladov.

(7) Izvedbeno uredbo (EU) št. 215/2014 bi bilo zato treba ustrezno spremeniti –

SPREJELA NASLEDNJO UREDBO:

Člen 1

Izvedbena uredba (EU) št. 215/2014 se spremeni:

(1) člen 5(3) se nadomesti z naslednjim: „3. Mejniki in ciljne vrednosti za kazalnike učinka se nanašajo na vrednosti, dosežene z operacijami, pri katerih so bili popolnoma izvedeni vsi ukrepi, ki zagotavljajo učinke, vendar vsa povezana plačila niso bila nujno izvršena, ali na vrednosti, dosežene z operacijami, ki so se začele, vendar se nekateri ukrepi, ki zagotavljajo učinke, še izvajajo, ali na oboje.“;

(2) člen 7(4) se nadomesti z naslednjim: „4. Če se sredstva za pobudo za zaposlovanje mladih načrtujejo kot del prednostne osi v skladu s členom 18(c) Uredbe (EU) št. 1304/2013, se določi ločen okvir uspešnosti za pobudo za zaposlovanje mladih, doseganje mejnikov in ciljnih vrednosti, določenih za pobudo, pa se ocenjuje ločeno od preostalega dela prednostne osi.“

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 23. februarja 2018 Za Komisijo Predsednik Jean-Claude JUNCKER

(1) UL L 347, 20.12.2013, str. 320.

(2) Izvedbena uredba Komisije (EU) št. 215/2014 z dne 7. marca 2014 o določitvi pravil za izvajanje Uredbe (EU) št. 1303/2013 Evropskega parlamenta in Sveta o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo v zvezi z metodologijami za določitev podpore ciljem na področju podnebnih sprememb, določitvijo mejnikov in ciljnih vrednosti v okviru uspešnosti ter nomenklaturo kategorij ukrepov za strukturne in investicijske sklade (UL L 69, 8.3.2014, str. 65).